EL Επίσημη Εφημερίδα της Ευρωπαϊκής Ένωσης C 181/5

Ανακοίνωση σχετικά με τις αποφάσεις του Γενικού Δικαστηρίου της 15ης Σεπτεμβρίου 2016 στις υποθέσεις T-80/14, T-111/14 έως T-121/14 και T-139/14 αναφορικά με τον κανονισμό (ΕΕ) αριθ. 1194/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές βιοντίζελ Αργεντινής και Ινδονησίας, και σε συνέχεια των συστάσεων και των αποφάσεων που εγκρίθηκαν από το όργανο επίλυσης διαφορών του Παγκόσμιου Οργανισμού Εμπορίου για τις διαφορές DS473 και DS480 (ΕΕ — Μέτρα αντιντάμπινγκ για τις διαφορές σχετικά με το βιοντίζελ)

(2018/C 181/05)

Αποφάσεις

Στις 15 Σεπτεμβρίου 2016 το Γενικό Δικαστήριο της Ευρωπαϊκής Ένωσης («το Γενικό Δικαστήριο») εξέδωσε αποφάσεις στις υποθέσεις T-80/14, T-111/14 έως T-121/14 (1) και T-139/14 (2) («οι αποφάσεις») με τις οποίες ακύρωσε τα άρθρα 1 και 2 του εκτελεστικού κανονισμού (ΕΕ) αριθ. 1194/2013 του Συμβουλίου, της 19ης Νοεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές βιοντίζελ, καταγωγής Αργεντινής και Ινδονησίας («ο αρχικός κανονισμός») (3), στον βαθμό που εφαρμόζονται στους προσφεύγοντες στις υποθέσεις αυτές («οι οικείοι παραγωγοί-εξαγωγείς») (4). Το Συμβούλιο της Ευρωπαϊκής Ένωσης είχε ασκήσει αρχικά αναίρεση κατά των αποφάσεων αυτών. Ωστόσο, οι αιτήσεις αναίρεσης διαγράφηκαν από το πρωτόκολλο του Δικαστηρίου στις 2 και 5 Μαρτίου 2018 (5), αφού το Συμβούλιο αποφάσισε να παραιτηθεί από αυτές. Κατά συνέπεια, οι αποφάσεις κατέστησαν αμετάκλητες και δεσμευτικές από την ημερομηνία της έκδοσής τους.

Το Γενικό Δικαστήριο αποφάνθηκε ότι τα θεσμικά όργανα απέτυχαν να αποδείξουν επαρκώς κατά νόμον ότι υπήρξε αισθητή στρέβλωση των τιμών των κύριων πρώτων υλών που χρησιμοποιήθηκαν στην παραγωγή βιοντίζελ στην Αργεντινή και την Ινδονησία ως αποτέλεσμα ενός συστήματος διαφοροποιημένης φορολόγησης των εξαγωγών που εφάρμοζε διαφορετικούς φορολογικούς συντελεστές στις πρώτες ύλες και το βιοντίζελ. Αποφάνθηκε δε ότι τα θεσμικά όργανα δεν θα έπρεπε να είχαν υιοθετήσει την άποψη ότι τα λογιστικά βιβλία των Αργεντινών και Ινδονησίων παραγωγών-εξαγωγέων δεν αποτύπωναν κατά τρόπο εύλογο την τιμή των πρώτων υλών και δεν θα έπρεπε να αγνοήσουν τα εν λόγω βιβλία κατά τον υπολογισμό της κανονικής τιμής του βιοντίζελ που παραγόταν στην Αργεντινή και την Ινδονησία.

Μετά τις αποφάσεις του Γενικού Δικαστηρίου, το Όργανο Επίλυσης Διαφορών του ΠΟΕ («ΟΕΔ») ενέκρινε, στις 26 Οκτωβρίου 2016, την έκθεση της ειδικής ομάδας όπως τροποποιήθηκε με την έκθεση του δευτεροβάθμιου δικαιοδοτικού οργάνου («εκθέσεις για την Αργεντινή» (6), στην Ευρωπαϊκή Ένωση — Μέτρα αντιντάμπινγκ για το βιοντίζελ από τη διαφορά με την Αργεντινή (DS473). Στις 28 Φεβρουαρίου 2018 το ΟΕΔ επικύρωσε και την έκθεση της ειδικής ομάδας στην Ευρωπαϊκή Ένωση — Μέτρα αντιντάμπινγκ για το βιοντίζελ από τη διαφορά με την Ινδονησία (DS480) («η έκθεση για την Ινδονησία») (7).

Οι εκθέσεις για την Αργεντινή και την Ινδονησία κατέληξαν, μεταξύ άλλων, στο συμπέρασμα ότι η αναπροσαρμογή του κόστους που έγινε από την Ένωση στον αρχικό κανονισμό ήταν ασύμβατη με τη νομοθεσία του ΠΟΕ. Επιπλέον, στην έκθεση για την Ινδονησία διαπιστώθηκε ότι, σε αντίθεση με τη νομοθεσία του ΠΟΕ, η Ένωση απέτυχε να καθορίσει ένα ανώτατο όριο κέρδους κατά τον υπολογισμό των περιθωρίων ντάμπινγκ. Επιπλέον, στην έκθεση για την Ινδονησία διαπιστώθηκε επίσης ότι υπήρξαν ορισμένες ασυνέπειες ως προς τον υπολογισμό ανά εταιρεία, καθώς και ορισμένα πρόσθετα θέματα που αφορούσαν τη ζημία.

Σε συνέχεια των εκθέσεων για την Αργεντινή, η Επιτροπή κίνησε διαδικασία επανεξέτασης (8) σύμφωνα με το άρθρο 1 παράγραφος 3 του κανονισμού (ΕΕ) 2015/476 του Ευρωπαϊκού Κοινοβουλίου και του Συμβουλίου (9) («η επανεξέταση»). Σε συνέχεια της επανεξέτασης, η Επιτροπή εξέδωσε τον εκτελεστικό κανονισμό (ΕΕ) 2017/1578, με τον οποίο τροποποίησε τον αρχικό κανονισμό («ο τροποποιητικός κανονισμός») (10).

Κατά την έναρξη της επανεξέτασης, η Επιτροπή ανακοίνωσε ότι θεωρούσε πρόσφορο να εξετάσει τις συνέπειες των πορισμάτων των εκθέσεων για την Αργεντινή και για τα μέτρα που είχαν επιβληθεί στο βιοντίζελ από την Ινδονησία, καθώς οι νομικές ερμηνείες που περιέχονταν στις εκθέσεις για την Αργεντινή φαινόταν να αφορούν και την έρευνα για την Ινδονησία.

Ωστόσο, κατά την επανεξέταση, η Επιτροπή έλαβε ορισμένες παρατηρήσεις από τα ενδιαφερόμενα μέρη σχετικά με το αν η ερμηνεία των εκθέσεων για την Αργεντινή θα μπορούσε να εφαρμοστεί και στα μέτρα της Ινδονησίας για το βιοντίζελ. Η Επιτροπή θεώρησε ότι η ανάλυση των παρατηρήσεων ως προς την Ινδονησία απαιτούσε περισσότερο χρόνο και αποφάσισε να μην συμπεριλάβει εξέταση για την Ινδονησία στον τροποποιητικό κανονισμό, αλλά αντιθέτως να κρατήσει ανοιχτή την επανεξέταση όσον αφορά την Ινδονησία.

Συνέπειες

Σύμφωνα με το άρθρο 266 της ΣΛΕΕ, τα θεσμικά όργανα της Ένωσης οφείλουν να λαμβάνουν τα μέτρα που συνεπάγεται η εκτέλεση των αποφάσεων του Γενικού Δικαστηρίου. Έχει αναγνωριστεί ότι, στις περιπτώσεις κατά τις οποίες μια ορισμένη διαδικασία αποτελείται από περισσότερα διοικητικά στάδια, η ακύρωση ενός από τα στάδια αυτά δεν συνεπάγεται την ακύρωση ολόκληρης της διαδικασίας (11). Η έρευνα αντιντάμπινγκ αποτελεί παράδειγμα τέτοιας διαδικασίας πολλαπλών σταδίων.

Σύμφωνα με τη νομολογία του Δικαστηρίου, η διαδικασία για την αντικατάσταση μιας ακυρωθείσας νομικής πράξης μπορεί να συνεχιστεί από το σημείο στο οποίο συνέβη η παρανομία. Τα θεσμικά όργανα της Ένωσης, συμμορφούμενα με τις αποφάσεις, έχουν τη δυνατότητα να αποκαταστήσουν τις πτυχές του αρχικού κανονισμού που οδήγησαν στην ακύρωσή του όσον αφορά τους οικείους παραγωγούς-εξαγωγείς (12).

Η Επιτροπή θα πρέπει να σεβαστεί όχι μόνο το διατακτικό των αποφάσεων αλλά και τους λόγους που οδήγησαν στις αποφάσεις αυτές και οι οποίοι αποτέλεσαν την κατ' ουσία βάση του, καθόσον ήταν αναγκαίοι για τον προσδιορισμό της ακριβούς σημασίας των όσων δηλώθηκαν στο διατακτικό (13). Άλλα πορίσματα τα οποία είχαν διατυπωθεί στον αρχικό κανονισμό και δεν αμφισβητήθηκαν εντός της προθεσμίας προσφυγής ή αμφισβητήθηκαν, αλλά η αμφισβήτησή τους απορρίφθηκε με τις αποφάσεις του Γενικού Δικαστηρίου και, ως εκ τούτου, δεν είχαν ως συνέπεια την ακύρωση του επίμαχου κανονισμού, παραμένουν σε ισχύ.

Η Επιτροπή, για να εκπληρώσει τις υποχρεώσεις της, συνεχίζει την έρευνα αντιντάμπινγκ όσον αφορά τις εισαγωγές βιοντίζελ καταγωγής Αργεντινής και Ινδονησίας στο σημείο κατά το οποίο συνέβη η παρανομία. Στην παρούσα περίπτωση, η μη συνεκτίμηση της τιμής των πρώτων υλών όπως αντανακλάται στα βιβλία των παραγωγών-εξαγωγέων της Αργεντινής και της Ινδονησίας θα πρέπει να επανεξεταστεί κάτω από το πρίσμα των αποφάσεων.

Επιπλέον, η Επιτροπή έχει την υποχρέωση να φέρει τα μέτρα αντιντάμπινγκ για τις εισαγωγές βιοντίζελ από την Αργεντινή και την Ινδονησία σε συμμόρφωση με τις συστάσεις και αποφάσεις που περιέχονται στις εκθέσεις ΠΟΕ DSB.

Επιπροσθέτως, η ακύρωση από το Γενικό Δικαστήριο του αρχικού κανονισμού όσον αφορά τους οικείους παραγωγούς-εξαγωγείς επηρεάζει και την εγκυρότητα του τροποποιητικού κανονισμού. Δεδομένου ότι ο τροποποιητικός κανονισμός τροποποίησε έναν κανονισμό ο οποίος είχε εν τω μεταξύ ακυρωθεί, έπαυσε και ο ίδιος να ισχύει και δεν μπορεί να εφαρμοστεί στους οικείους παραγωγούς-εξαγωγείς.

Η Επιτροπή μπορεί να αποφασίσει να μην περιορίσει την παρούσα επανέναρξη της διαδικασίας αντιντάμπινγκ στους οικείους παραγωγούς-εξαγωγείς και να επεκτείνει τα πορίσματα σε όλους τους παραγωγούς-εξαγωγείς από την Αργεντινή και την Ινδονησία. Επιπλέον, η επανέναρξη της διαδικασίας θα πρέπει να λάβει υπόψη όχι μόνο τη συλλογιστική των αποφάσεων αλλά και τα πορίσματα των εκθέσεων για την Αργεντινή και για την Ινδονησία.

Διαδικασία επανέναρξης

Συνεπώς, η Επιτροπή ανοίγει εκ νέου την έρευνα αντιντάμπινγκ όσον αφορά τις εισαγωγές βιοντίζελ καταγωγής Αργεντινής και Ινδονησίας που οδήγησαν στην έκδοση του αρχικού κανονισμού και κλείνει την εκκρεμούσα επανεξέταση στον βαθμό που αφορά την Ινδονησία (14).

Γραπτές παρατηρήσεις και η δυνατότητα ακρόασης

Όλοι οι παραγωγοί-εξαγωγείς και ο ενωσιακός κλάδος παραγωγής καλούνται να γνωστοποιήσουν τις απόψεις τους, να υποβάλουν πληροφορίες και να προσκομίσουν συναφή αποδεικτικά στοιχεία. Οι εν λόγω πληροφορίες και τα αποδεικτικά στοιχεία πρέπει να περιέλθουν στην Επιτροπή εντός τριών εβδομάδων από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός εάν προβλέπεται διαφορετικά.

Τα ενδιαφερόμενα μέρη μπορούν να ζητήσουν να γίνουν δεκτά σε ακρόαση από τις υπηρεσίες ερευνών της Επιτροπής. Για ακροάσεις σχετικά με θέματα που αφορούν το αρχικό στάδιο της έρευνας, η αίτηση πρέπει να υποβάλλεται γραπτώς και να διευκρινίζονται οι λόγοι για τους οποίους υποβάλλεται εντός 15 ημερών από την ημερομηνία δημοσίευσης της παρούσας ανακοίνωσης.

Οδηγίες για την υποβολή γραπτών παρατηρήσεων και την αποστολή αλληλογραφίας

Οι πληροφορίες που υποβάλλονται στην Επιτροπή για τους σκοπούς ερευνών εμπορικής άμυνας δεν θα πρέπει να υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν να υποβάλουν στην Επιτροπή πληροφορίες και/ή δεδομένα τα οποία υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον δικαιούχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα δεδομένα για τους σκοπούς της συγκεκριμένης διαδικασίας εμπορικής άμυνας, και β) να παράσχει τις πληροφορίες και/ή τα δεδομένα στα εμπλεκόμενα στην παρούσα έρευνα μέρη σε μορφή που να τους επιτρέπει να ασκήσουν τα δικαιώματα υπεράσπισής τους.

Όλες οι γραπτές παρατηρήσεις και επιστολές που τα ενδιαφερόμενα μέρη υποβάλλουν εμπιστευτικά πρέπει να φέρουν την ένδειξη «Limited» («Περιορισμένης διανομής») (15).

Τα ενδιαφερόμενα μέρη που υποβάλλουν πληροφορίες «Περιορισμένης διανομής» υποχρεούνται, σύμφωνα με το άρθρο 19 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (16) (ο «βασικός κανονισμός»), να υποβάλουν μη εμπιστευτικού χαρακτήρα περιλήψεις των πληροφοριών αυτών, οι οποίες θα φέρουν την ένδειξη «For inspection by interested parties» («Υπόψη των ενδιαφερόμενων μερών»). Οι εν λόγω περιλήψεις θα πρέπει να είναι αρκετά λεπτομερείς ώστε να επιτρέπουν την κατανόηση, σε ικανοποιητικό βαθμό, της ουσίας της πληροφορίας που υποβάλλεται εμπιστευτικά. Αν ένα ενδιαφερόμενο μέρος που υποβάλλει εμπιστευτικές πληροφορίες δεν προσκομίσει μη εμπιστευτική περίληψή τους στην απαιτούμενη μορφή και ποιότητα, οι εν λόγω πληροφορίες μπορεί να μη ληφθούν υπόψη.

Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους με ηλεκτρονικό ταχυδρομείο, μαζί με σαρωμένες εξουσιοδοτήσεις και πιστοποιητικά, με την εξαίρεση ογκωδών απαντήσεων που υποβάλλονται σε CD-ROM ή DVD αυτοπροσώπως ή με συστημένο ταχυδρομείο. Με τη χρήση ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων, οι οποίοι περιέχονται στο έγγραφο «ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΥΠΟΘΕΣΕΙΣ ΕΜΠΟΡΙΚΗΣ ΑΜΥΝΑΣ», το οποίο δημοσιεύεται στον δικτυακό τόπο της Γενικής Διεύθυνσης Εμπορίου: http://trade.ec.europa.eu/doclib/docs/2011/june/tradoc_148003.pdf Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και έγκυρη διεύθυνση ηλεκτρονικού ταχυδρομείου και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι η λειτουργική και επίσημη επιχειρηματική τους διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Αφού υποβληθούν τα στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω ηλεκτρονικού ταχυδρομείου, εκτός αν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου απαιτεί τη χρήση συστημένου ταχυδρομείου. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω ηλεκτρονικού ταχυδρομείου, τα ενδιαφερόμενα μέρη θα πρέπει να συμβουλεύονται τις οδηγίες επικοινωνίας με τα ενδιαφερόμενα μέρη που αναφέρονται ανωτέρω.

Διεύθυνση αλληλογραφίας της Επιτροπής:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË Email: TRADE-AD593A-BIODIESEL@ec.europa.eu

Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αρνητικά, με βάση τα διαθέσιμα πραγματικά στοιχεία, όπως προβλέπεται στο άρθρο 18 του βασικού κανονισμού.

Σε περίπτωση που διαπιστωθεί ότι ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και χρησιμοποιούνται τα διαθέσιμα πραγματικά στοιχεία.

Αν ένα ενδιαφερόμενο μέρος δεν συνεργάζεται ή συνεργάζεται μόνον εν μέρει και, συνεπώς, τα συμπεράσματα βασίζονται στα διαθέσιμα πραγματικά στοιχεία, σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος από ό,τι θα ήταν αν είχε συνεργαστεί.

Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το οικείο ενδιαφερόμενο μέρος αποδεικνύει ότι η παροχή απάντησης στη ζητούμενη μορφή θα συνεπαγόταν υπέρμετρη επιπρόσθετη επιβάρυνση ή υπέρμετρο επιπρόσθετο κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων ενεργεί ως μεσάζων μεταξύ των ενδιαφερόμενων μερών και των υπηρεσιών ερευνών της Επιτροπής.

Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφωνίες σχετικά με τον εμπιστευτικό χαρακτήρα των εγγράφων, τις αιτήσεις παράτασης προθεσμιών και οποιεσδήποτε άλλες αιτήσεις αφορούν τα δικαιώματα υπεράσπισης των ενδιαφερόμενων μερών, καθώς και αιτήσεις υποβαλλόμενες από τρίτους, όπως αυτές ενδέχεται να προκύψουν κατά τη διαδικασία. Όλες οι αιτήσεις πρέπει να υποβάλλονται εγκαίρως έτσι ώστε να μη διακυβεύεται η ομαλή διεξαγωγή των διαδικασιών.

Ο σύμβουλος ακροάσεων μπορεί να διοργανώσει ακρόαση και να μεσολαβήσει, ώστε να εξασφαλιστεί η πλήρης άσκηση των δικαιωμάτων υπεράσπισης των ενδιαφερόμενων μερών.

Η αίτηση ακρόασης από τον σύμβουλο ακροάσεων θα πρέπει να υποβάλλεται γραπτώς και να εξηγούνται οι λόγοι υποβολής της.

Ο σύμβουλος ακροάσεων παρέχει επίσης ευκαιρίες για ακρόαση των μερών, ώστε να καταστεί δυνατή η παρουσίαση διαφορετικών απόψεων και η προβολή επιχειρημάτων προς αντίκρουση των ισχυρισμών της άλλης πλευράς για θέματα που αφορούν, μεταξύ άλλων, την εφαρμογή της απόφασης.

Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/

Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που συγκεντρώνονται στο πλαίσιο της παρούσας έρευνας θα γίνει σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (17).

Πληροφορίες προς τις τελωνειακές αρχές

Οι οριστικοί δασμοί αντιντάμπινγκ που καταβλήθηκαν δυνάμει του αρχικού κανονισμού στις εισαγωγές βιοντίζελ που εμπίπτουν επί του παρόντος στους κωδικούς ΣΟ ex 1516 20 98 (κωδικοί TARIC 1516209821, 1516209829 και 1516209830), ex 1518 00 91 (κωδικοί TARIC 1518009121, 1518009129 και 1518009130), ex 1518 00 95 (κωδικός TARIC 1518009510), ex 1518 00 99 (κωδικοί TARIC 1518009921, 1518009929 και 1518009930), ex 2710 19 43 (κωδικοί TARIC 2710194321, 2710194329 και 2710194330), ex 2710 19 46 (κωδικοί TARIC 2710194621, 2710194629 και 2710194630), ex 2710 19 47 (κωδικοί TARIC 2710194721, 2710194729 και 2710194730), 2710 20 11, 2710 20 15, 2710 20 17, ex 3824 99 92 (κωδικοί TARIC 3824999210, 3824999212, 3824999220), 3826 00 10 και ex 3826 00 90 (κωδικοί TARIC 3826009011, 3826009019 και 3826009030), που παράγονται από τους οικείους παραγωγούς-εξαγωγείς που απαριθμούνται στον κατωτέρω πίνακα, καθώς και οι προσωρινοί δασμοί που έχουν εισπραχθεί οριστικά σύμφωνα με το άρθρο 2 του εν λόγω κανονισμού θα πρέπει να επιστραφούν ή να διαγραφούν. Για την επιστροφή ή τη διαγραφή πρέπει να υποβληθεί αίτηση από τις εθνικές τελωνειακές αρχές σύμφωνα με την ισχύουσα τελωνειακή νομοθεσία.

Πρόσθετος κωδικός TARIC Αργεντινή Unitec Bio SA, Μπουένος Άιρες B785 (*1) Molinos Agro SA, Μπουένος Άιρες B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Bunge Argentina SA, Μπουένος Άιρες B782 Cargill SACI, Μπουένος Άιρες B785 (*1) Louis Dreyfus Commodities SA, Μπουένος Άιρες B783 Ινδονησία PT Pelita Agung Agrindustri, Medan B788 PT Ciliandra Perkasa, Τζακάρτα B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Δημοσιοποίηση

Όλοι οι παραγωγοί-εξαγωγείς και ο ενωσιακός κλάδος παραγωγής θα ενημερωθούν στη συνέχεια για τα πορίσματα της έρευνας και θα έχουν την ευκαιρία να υποβάλουν τις παρατηρήσεις τους.

(1) ΕΕ C 402 της 31.10.2016, σ. 28.

(2) ΕΕ C 392 της 24.10.2016, σ. 26.

(3) ΕΕ L 315 της 26.11.2013, σ. 2.

(4) Οι Αργεντινοί παραγωγοί-εξαγωγείς Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities SA (LDC Argentina SA) και οι Ινδονήσιοι παραγωγοί-εξαγωγείς PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Διατάξεις του Προέδρου του Δικαστηρίου της 15ης Φεβρουαρίου 2018 στις συνεκδικαζόμενες υποθέσεις C-602/16 P και C-607/16 P έως C-609/16 P και της 16ης Φεβρουαρίου 2018 στις υποθέσεις C-603/16 P έως C-606/16 P.

(6) WTO, Report of the Appellate Body (ΠΟΕ, Έκθεση του δευτεροβάθμιου δικαιοδοτικού οργάνου), AB-2016-4, WT/DS473/AB/R, 6 Οκτωβρίου 2016 και WTO, Report of the Panel (ΠΟΕ, Έκθεση της ειδικής ομάδας), WT/DS473/R, 29 Μαρτίου 2016.

(7) WTO, Report of the Panel (ΠΟΕ, Έκθεση της ειδικής ομάδας), WT/DS480/R, 25 Ιανουαρίου 2018.

(8) Ανακοίνωση για την έναρξη της διαδικασίας όσον αφορά τα μέτρα αντιντάμπινγκ που ισχύουν για τις εισαγωγές βιοντίζελ καταγωγής Αργεντινής και Ινδονησίας, σε συνέχεια των συστάσεων και των αποφάσεων που εγκρίθηκαν από το όργανο επίλυσης διαφορών του Παγκόσμιου Οργανισμού Εμπορίου στην ΕΕ — Μέτρα αντιντάμπινγκ για τη διαφορά με το βιοντίζελ (DS473) (ΕΕ C 476 της 20.12.2016, σ. 3).

(9) Κανονισμός (ΕΕ) 2015/476 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, για τα μέτρα που μπορεί να λάβει η Ένωση μετά από έκθεση που ενέκρινε το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων (ΕΕ L 83 της 27.3.2015, σ. 6).

(10) Εκτελεστικός κανονισμός (ΕΕ) 2017/1578 της Επιτροπής, της 18ης Σεπτεμβρίου 2017, για την τροποποίηση του εκτελεστικού κανονισμού (ΕΕ) αριθ. 1194/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές βιοντίζελ, καταγωγής Αργεντινής και Ινδονησίας (ΕΕ L 239 της 19.9.2017, σ. 9).

(11) Υπόθεση T-2/95, Industrie des poudres sphériques (IPS) κατά Συμβουλίου, Συλλογή 1998, II-3939.

(12) Υπόθεση C-458/98 P, Industrie des poudres sphériques (IPS) κατά Συμβουλίου, Συλλογή 2000, I-08147.

(13) Υπόθεση T-89/00, Europe Chemi-Con (Deutschland) GmbH κατά Συμβουλίου, Συλλογή 2002, ΙΙ-3651, σ. 39.

(14) Βλέπε υποσημείωση 8.

(15) Έγγραφο που φέρει την ένδειξη «Limited» θεωρείται ότι έχει εμπιστευτικό χαρακτήρα σύμφωνα με το άρθρο 19 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 176 της 30.6.2016, σ. 21) και το άρθρο 6 της συμφωνίας του ΠΟΕ για την εφαρμογή του άρθρου VI της GATT του 1994 (συμφωνία αντιντάμπινγκ). Το έγγραφο αυτό επίσης προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(16) Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21).

(17) Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).

(*1) B785 είναι ο πρόσθετος κωδικός TARIC που έχει δημοσιευτεί στον εκτελεστικό κανονισμό (ΕΕ) αριθ. 1194/2013 του Συμβουλίου. Ο πρόσθετος κωδικός TARIC που συνδέεται επί του παρόντος με τις εταιρείες αυτές είναι ο C330.